O‘zbekiston Respublikasi Vazirlar Mahkamasining ijro etuvchi tuzilmasiga qisman o‘zgartirishlar kiritish to‘g‘risida

O‘zbekiston Respublikasi Vazirlar Mahkamasi apparati tuzilmasini iqtisodiy islohotlarni chuqurlashtirish va O‘zbekiston Respublikasi Prezidentining 2017-yil 20-iyuldagi “Toshkent viloyatining ma’muriy-hududiy tuzilishini hamda mahalliy ijroiya hokimiyati organlari faoliyatini yanada takomillashtirish chora-tadbirlari to‘g‘risida”gi PQ-3142-son qarori talablariga muvofiq takomillashtirish maqsadida:
 1. Quyidagilar:
 Madaniyat, axborot tizimlari va telekommunikatsiyalar masalalari axborot-tahlil departamenti;
 Tashqi iqtisodiy faoliyatni, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamenti tugatilsin.
 2. O‘zbekiston Respublikasi Vazirlar Mahkamasining Ijro etuvchi apparati tuzilmasida:
 Axborot tizimlari va telekommunikatsiyalarni rivojlantirish masalalari axborot-tahlil departamenti;
 Madaniyat, san’at va turizmni rivojlantirish masalalari axborot-tahlil departamenti;
 tarkibida Toshkent viloyatining Qibray, Zangiota, Yangiyo‘l, Chinoz va Toshkent tumanlari meva-sabzavot mahsulotlarini yetishtirish, qayta ishlash va eksport qilish masalalari sho‘basini tuzgan holda Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamenti tashkil etilsin.
 3. Quyidagilar:
 Axborot tizimlari va telekommunikatsiyalarni rivojlantirish masalalari axborot-tahlil departamentining tuzilmasi 2-ilovaga muvofiq;
 Geologiya, yoqilg‘i-energetika kompleksi, kimyo, neft-kimyo va metallurgiya sanoati masalalari axborot-tahlil departamentining tuzilmasi 5-ilovaga muvofiq;
 Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamentining tuzilmasi 6-ilovaga muvofiq;
 Birinchi bo‘limning tuzilmasi 7-ilovaga muvofiq tasdiqlansin.
 4. O‘zbekiston Respublikasi Vazirlar Mahkamasi apparati boshqaruvchisi (R.V. Abduqodirov):
 bir hafta muddatda — O‘zbekiston Respublikasi Vazirlar Mahkamasining Ijro etuvchi apparati shtat jadvaliga tegishli o‘zgartirishlar kiritsin;
 10 kun muddatda — yangi kiritilayotgan lavozimlarning funksional majburiyatlarini tasdiqlasin;
 bir oy muddatda — O‘zbekiston Respublikasi Bosh vazirining tegishli o‘rinbosarlari bilan birgalikda Ijro etuvchi apparatining tashkil etilgan tarkibiy bo‘linmalarini tajribali va malakali mutaxassislar bilan to‘ldirish bo‘yicha taklif kiritsin.
 5. Quyidagilar o‘z kuchini yo‘qotgan deb hisoblansin:
 O‘zbekiston Respublikasi Prezidentining 2017-yil 12-iyundagi “O‘zbekiston Respublikasi Vazirlar Mahkamasining Ijro etuvchi tuzilmasini takomillashtirishga doir qo‘shimcha chora-tadbirlar to‘g‘risida”gi PQ-3051-son qarorining 4-bandi ikkinchi, yettinchi, o‘ninchi, o‘n to‘rtinchi, o‘n beshinchi xatboshilari hamda 1, 6, 9, 13, 14 va 23-ilovalari;
 O‘zbekiston Respublikasi Prezidentining 2017-yil 10-iyuldagi “O‘zbekiston Respublikasi Prezidentining 2017-yil 12-iyundagi PQ-3051-son “O‘zbekiston Respublikasi Vazirlar Mahkamasining ijro etuvchi tuzilmasini takomillashtirishga doir qo‘shimcha chora-tadbirlar to‘g‘risida”gi qaroriga o‘zgartishlar va qo‘shimcha kiritish to‘g‘risida“gi PQ-3123-son qarori va uning ilovasi.
 6. O‘zbekiston Respublikasi Adliya vazirligi bir oy muddatda qonun hujjatlariga ushbu qarordan kelib chiquvchi o‘zgartirish va qo‘shimchalar yuzasidan tegishli normativ-huquqiy hujjatlar loyihalarini belgilangan tartibda kiritsin.
 7. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Vazirlar Mahkamasi apparati boshqaruvchisi R.V. Abduqodirov zimmasiga yuklansin.